ตั้งเป้ารีดรายได้ปีหน้า2.2ล้านล้านบาท
คลังตั้งเป้าเก็บรายได้ปี2556 ที่ 2.2 ล้านล้านบาท เพิ่มขึ้นจากปีนี้ 2 แสนล้านบาท
14 ก.พ. 2555

คลังตั้งเป้าเก็บรายได้ปี2556 ที่ 2.2 ล้านล้านบาท เพิ่มขึ้นจากปีนี้ 2 แสนล้านบาท
นายอารีพงศ์ ภู่ชอุ่ม ปลัดคลัง การทำกรอบงบประมาณปี 2556 ได้มีการสรุปตัวเลขการจัดเก็บรายได้อยู่ที่ประมาณ 2.2 ล้่านล้านบาท โดยคิดจากฐานเก็บรายได้ปี 2555 ที่คาดว่าจะเก็บรายได้สุทธิได้ตามเป้า 1.98 ล้านล้านบาท ซึ่งโดยเฉลี่ยการเก็บรายได้จะขยายตัวเพิ่มขึ้นปีละ 2 แสนล้านบาท
ทั้งนี้ การทำกรอบงบประมาณปี 2556 อยู่บนพื้นฐานเศรษฐกิจขยายตัวได้ 5% และเงินเฟ้ออยู่ที่ 3-4%
อย่างไรก็ตาม การประมาณการรายได้มีผลกระทบจากการลดภาษีนิติบุคคลจาก 30% เป็น 23% ในปีนี้ และจะเป็น 20% ในปี 2556
นอกจากนี้ยังมีผลกระทบจากการลดภาษีน้ำมันดีเซล ซึ่งยังต้องถามความชัดเจนด้านนโยบายของรัฐบาลว่ามีแผนปรับขึ้นอย่างไร เพื่อทำให้การประมาณการรายได้ปี 2556 ใกล้เคียงกับความเป็นจริงมากที่สุด
นายอารีพงศ์ กล่าวว่า ในเร็วนี้ รัฐบาลจะมีการสรุปตัวเลขงบประมาณทั้งหมดอีกครั้ง หลังจากที่มีการหารือไปก่อนหน้านี้แล้ว ซึ่งคาดว่าจะสรุปเป้าการเก็บรายได้ และ กรอบบงบประมาณรายจ่าย และการขาดดุล
แหล่งข่าวกระทรวงการคลัง เปิดเผยว่า กรอบการจัดเก็บรายได้ปี 2556 ที่เสนอไปเบื้องต้น จะเป็นการเก็บรายได้สุทธ 2.18 ล้านล้านบาทม เป็นการเพิ่มขึ้นจากปีก่อนหน้าประมาณ 2 แสนล้านบาท แต่รัฐบาลต้องการให้คลังปรับประมาณการรรายได้เพิ่มสูงขึ้น
สำหรับกรอบรายได้ที่เสนอไป เป็นการเก็บภาษีของกรมสรรพากรจำนวน 1.77 ล้านล้านบาท กรมสรรพสามิต 3.95 แสนล้านบาท กรมศุลกากร 1.15 แสนล้านบาท และที่เหลือเป็นรายได้จากกรมธนารักษ์ และการนำส่งรายได้ของรัฐวิสาหกิจ
นายสาธิต รังคสิริ อธิบดีกรมสรรพากร กล่าวว่า กรมสรรพกรมั่นใจว่าการเก็บภาษีในปี 2555 จะได้ตามเป้า 1.62 ล้านล้านบาท ส่วนการเก็บภาษีในปีหน้าก็ยังสามารถบริหารจัดการได้ตามเป้าที่รัฐบาลต้องการ เพราะที่ผ่านมาได้มีการวางระบบเข้าไปเก็บภาษีในกลุ่มใหม่อย่างต่อเนื่อง
สำหรับการเก็บรายได้ของรัฐบาลในปี 2555 เดือนล่าสุด ม.ค. 2555 เก็บได้ 1.26 แสนล้านบาท ต่ำกว่าเป้า 4.805 ล้านบาท แต่ผลการจัดเก็บรายได้รัฐบาลในช่วง 4 เดือนแรกของปีงบประมาณ 2555 ทำได้ 5.23 แสนล้านบาท สูงกว่าประมาณการ 9,744 ล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า มาตรการฟื้นฟูและกระตุ้นเศรษฐกิจ หลังเหตุการณ์อุทกภัย จะส่งผลให้การจัดเก็บรายได้เพิ่มขึ้นเป็นลำดับ อย่างไรก็ดี ผลกระทบด้านภาษีน้ำมันจะเป็นปัจจัยสำคัญที่จะส่งผลต่อการจัดเก็บรายได้ในปีงบประมาณ 2555